section_heading: Povijest
paragraph_text: Pregrađe je bilo naseljeno u prapovijesno doba. Nekoliko prapovijesnih gomila nalazi se na području Banje i Trnovca. U antičko doba sjevernim dijelom Pregrađa (malo niže od današnje ceste Ljubuški-Čapljina) vodila je i rimska cesta od postaje Bigeste prema Studencima i dalje prema Čapljini. Na području Babovca, Zorbinovca, Podjurjevice i Filovače postojalo je jedno rimsko naselje. U blizini harema Zorbinovac 1930-ih su pronađena dva rimska natpisa. Dvije posvetne ploče koje su bile dio žrtvenoga oltara u čast cara Tiberija (Ara Augusta) podigli su rimski veterani u zahvalnost što im je kolonija Narona dodijelila zemlju u Ljubuškom. Na natpisima iz 1. st. prvi i jedini put spominje se PAGUS SCUNASTICUS, Skunastičko naselje, koje je vjerojatno dobilo ime po lokalnom plemenu Scunasti, a koje se prostiralo na području Pregrađa, Mostarskih Vrata i Ljubuškog. Natpisi glase: Divo Augusto et Ti(berio) Caesari Aug(usti) f(ilio) Aug(usto) sacrum veterani pagi Scunast(ici) quibus colon(ia) Naronit(ana) agros dedit. Obje ploče danas se nalaze u Arheološkom muzeju u Splitu. Na Filovači u litici se nalaze uklesana dva nadgrobna rimska natpisa iz 1. st. Prvi je dimenzija 124×68 cm, a na njemu se spominju braća Lucije Domicije Akvila i Lucije Domicije Akvilin, jedan veteran, drugi vojnik VII. legije. Drugi natpis teško je odgonetnuti zbog oštećenja tijekom vremena.